Vedligehold af vinduer

Andelshaveren er forpligtede til at vedligeholde egetræsvinduerne i sin bolig. Følg vejledningen herunder, der er udarbejdet af bestyrelsen.
**Udvendig behandling**
Vores egetræsvinduer skal holdes mættede med olie. Oliebehandlingen er nødvendig for at påføre træet et UV-filter for at forhindre træet i at tørre ud. Overskydende olie skal aftørres efter påføring ellers vil træet få et skjoldet udseende. De sorte gummilister skal ligeledes aftørres, hvis man kommer til at påføre dem olie. Brug en af de store spartler fra skuret, til at holde foran gummilisten i forbindelse med påføring. Vær opmærksom på, at våde olieklude kan være selvantændende. Der er forskel på holdbarhed og egenskaber af forskellige olietyper.

**Anbefalet behandling - udvendig**
Foreningen indkøber hvert år olie og pensler til behandling af vinduer (står i skuret).Vinduerne bør behandles ca. hvert andet år for optimal vedligehold. Vinduerne mod syd er de mest belastede og skal evt. behandles oftere.
Træ behandlet med oliebaseret træbeskyttelse kan genbehandles med vandbaseret træbeskyttelse, men det omvendte fungerer ikke.
Hvis man vælger at bruge nano-olie, skal vinduerne slibes helt i bund. Foreningen indkøber ikke nano-olie og anbefaler den vandbaserede olie.

**Indvendig behandling**
Indvendigt behandles vinduerne når det er nødvendigt.
Er der sorte fugtskjolder eller misfarvninger afvaskes træet forsigtigt med trærens eller oxalsyre. Anvendes oxalsyre bør man starte forsigtigt med en tynd opløsning. Laves opløsningen for stærk, risikerer man at fjerne al farve. Eftervask træ og vinduer med rent vand, for ikke at mattere glasset.